CELEX: 32011D0777
Language: mt
Date: 2011-11-28 00:00:00
Title: 2011/777/UE, Euratom: Deċiżjoni ta’ Implimentazzjoni tal-Kummissjoni tat- 28 ta’ Novembru 2011 li tawtorizza lir-Rumanija biex tuża ċerti estimi approssimattivi għall-kalkolu tal-bażi tar-riżorsi proprji tal-VAT (notifikata bid-dokument numru C(2011) 8627)

30.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 317/36
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-28 ta’ Novembru 2011
   li tawtorizza lir-Rumanija biex tuża ċerti estimi approssimattivi għall-kalkolu tal-bażi tar-riżorsi proprji tal-VAT
   (notifikata bid-dokument numru C(2011) 8627)
   (It-test Rumen biss huwa awtentiku)
   (2011/777/UE, Euratom)
   IL-KUMMISSJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidrat it-Trattat li jwaqqaf il-Komunità Ewropea għall-Enerġija Atomika,
   Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir tar-riżorsi proprji li jakkumulaw mit-taxxa tal-valur miżjud (1), u b’mod partikulari l-Artikolu 13 tiegħu,
   Wara li kkonsultat lill-Kumitat Konsultattiv dwar ir-Riżorsi Proprji,
   Billi:
   
               (1)
            
            
               Skont l-Artikolu 390b tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (2) kif emendat mid-Direttiva 2009/162/UE (3), ir-Rumanija tista’ tkompli teżenta t-trasport internazzjonali tal-passiġġieri, kif imsemmi fil-punt 10 ta’ Parti B tal-Anness X, għal din id-Direttiva. Dawn it-tranżazzjonijiet għandhom jiġu kkunsidrati biex tkun determinata l-bażi tar-riżorsi proprji tal-VAT.
            
         
               (2)
            
            
               Ir-Rumanija talbet awtorizzazzjoni mill-Kummissjoni biex tuża ċerti estimi approssimattivi għall-kalkolu tal-bażi tar-riżorsi proprji tal-VAT għaliex mhix f’pożizzjoni li tagħmel il-kalkolu preċiż tal-bażi tar-riżorsi proprji tal-VAT għat-transazzjonijiet imsemmija fil-punt 10 tal-Parti B tal-Anness X tad-Direttiva 2006/112/KE. Kalkolu bħal dan x’aktarx li jinvolvi piż amministrattiv mhux ġustifikat meta wieħed iqis l-effett ta’ dawn it-tranżazzjonijet fuq il-bażi totali tar-Rumanija tar-riżorsi proprji tal-VAT. Ir-Rumanija hi f’pożizzjoni li tagħmel kalkolu billi tuża estimi approssimattivi għal din il-kategorija ta’ tranżazzjonijiet. Ir-Rumanija għandha għalhekk tingħata l-awtorizzazzjoni biex tikkalkula l-bażi tar-riżorsi proprji tal-VAT billi tuża estimi approssimattivi skont it-tieni inċiż tal-Artikolu 6(3) tar-Regolament (KEE, Euratom) Nru 1553/89.
            
         
               (3)
            
            
               Għall-finijiet ta’ trasparenza u ċertezza legali hu xieraq li jkun hemm limitu ta’ żmien għall-applikabilità tal-awtorizzazzjoni,
            
         ADOTTAT DIN ID-DEĊIŻJONI:
   Artikolu 1
   Biex tiġi kkalkolata l-bażi tar-riżorsi proprji tal-VAT mill-1 ta’ Jannar 2011, ir-Rumanija hija awtorizzata li tuża estimi approssimattivi fir-rigward tal-kategorija li ġejja ta’ tranżazzjonijiet li se tissemma f’parti B tal-Anness X tad-Direttiva 2006/112/KE:
   Trasport tal-passiġġieri (punt 10).
   Artikolu 2
   Din id-Deċiżjoni għandha tapplika mill-1 ta’ Jannar 2011 sal-31 ta’ Diċembru 2015.
   Artikolu 3
   Din id-Deċiżjoni hi indirizzata lir-Rumanija.
   
      Magħmul fi Brussell, it-28 ta’ Novembru 2011.
      
         
            Għall-Kummissjoni
         
         Janusz LEWANDOWSKI
         
            Membru tal-Kummissjoni
         
      
   
   
      (1)  ĠU L 155, 7.6.1989, p. 9.
   
      (2)  ĠU L 347, 11.12.2006, p. 1.
   
      (3)  ĠU L 10, 15.1.2010, p. 14.